Diari Oficial de la Generalitat Valenciana


Sumari del DOGV 3393, del 15-12-1998 (1998/10022)

ORDRE de 17 de novembre de 1998, de la Conselleria d'Agricultura, Pesca i Alimentació, per la qual es convoquen deu beques per a postgraduats per a la realització de pràctiques en la Secretaria General.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3393

Data del DOGV
:   15-12-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/10724


Data del document
:   17-11-1998

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

ORDRE de 17 de novembre de 1998, de la Conselleria d'Agricultura, Pesca i Alimentació, per la qual es convoquen deu beques per a postgraduats per a la realització de pràctiques en la Secretaria General. [1998/X10786]
  
Els pressupostos de la Generalitat Valenciana per a 1999 preveuen la concessió de beques per a la realització d'estudis i la preparació de documentació relativa al sector agrari de la Comunitat Valenciana.
  
Per això, fent ús de les facultats que em confereix l'article 35 de la Llei de la Generalitat Valenciana 5/1983, de 30 de desembre, del Govern Valencià,
  
ORDENE
  
Primer
  
Convocar concurs públic per a la concessió de deu beques per a la realització d'estudis i preparació de documentació relativa al sector agrari de la Comunitat Valenciana i aprovar les bases per les quals es regeix aquesta convocatòria, incloses com a annex I d'aquesta ordre.
  
Segon
  
La dotació econòmica de les beques se sufragarà a càrrec del capítol IV, línia 162, del programa 711.10, dels pressupostos de la Generalitat Valenciana per a 1999.
  
Tercer
  
De conformitat amb el que disposa l'Ordre de 30 de maig de 1996, de la Conselleria d'Economia i Hisenda, sobre la forma d'acreditar els beneficiaris de subvencions l'exigència prevista en l'article 47.7 del text refós de la Llei d'Hisenda Pública de la Generalitat Valenciana, els beneficiaris de subvencions a càrrec dels pressupostos de la Generalitat Valenciana estan obligats a acreditar que es troben al corrent del compliment de les seues obligacions tributàries i de Seguretat Social, en relació amb el moment en què acabe el termini de presentació de sol·licituds i de la forma que estableixen els articles 7, 8 y 9 del Reial Decret 390/1996, d'1 de març.
  
Són exonerades les línies de subvenció que se citen en l'annex de la Resolució de 8 de juliol de 1998, de la Conselleria d'Economia, Hisenda i Administració Pública, per la qual es fa pública la relació de subvencions en matèria d'agricultura, que s'entenen equiparades a l'efecte de l'article 3.7 de l'Ordre de 30 de maig de 1996, de la Conselleria d'Economia i Hisenda. Així mateix, d'acord amb la Resolució esmentada, les exoneracions no seran d'aplicació quan el beneficiari de l'ajuda siga una persona jurídica ni quan l'import total de l'ajuda concedida a un beneficiari, persona física o jurídica, supere el cinc milions de pessetes.
  
DISPOSICIÓ ADDICIONAL
  
De conformitat amb el que disposa l'Ordre de 26 de setembre de 1994, de la Conselleria d'Economia i Hisenda, sobre tramitació anticipada d'expedients de despesa, la concessió de beques estarà condicionada a l'existència en els pressupostos de 1999 de crèdit adequat i suficient per a aquesta finalitat.
  
Així mateix, d'acord amb l'ordre esmentada, tots els actes dictats s'entendran condicionats al fet que, quan es dicte la resolució de concessió de les beques, subsistisquen les mateixes circumstàncies de fet i de dret existents en el moment en què es van produir aquells actes.
  
DISPOSICIONS FINALS
  
Primera
  
S'autoritza el secretari general perquè, en l'àmbit de les seues competències, prenga les mesures necessàries per al desenvolupament i l'aplicació de l'ordre.
  
Segona
  
Aquesta ordre vigeix des del mateix dia de la publicació en el Diari Oficial de la Generalitat Valenciana.
  
Tercera
  
Contra aquesta ordre, que posa fi a la via administrativa, podrà interposar-se un recurs contenciós administratiu, d'acord amb el que preveu l'article 58 de la Llei Reguladora de la Jurisdicció Contenciosa Administrativa, de 27 de desembre de 1956, dins del termini de dos mesos, comptadors des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana. Caldrà comunicar-ho prèviament a la Conselleria d'Agricultura, Pesca i Alimentació, d'acord amb el que estableix l'article 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 17 de novembre de 1998
  
La consellera d'Agricultura, Pesca i Alimentació,
  
Mª ÀNGELS RAMÓN-LLIN I MARTÍNEZ
  
Annex
  
Bases
  
Primera. Objecte
  
La beca té per objecte la formació de postgraduats en la realització d'estudis i la preparació de documentació relativa al sector agrari de la Comunitat Valenciana.
  
Segona. Nombre, classes de beques i titulació exigida
  
Les beques seran un total de deu, distribuïdes en les classes següents:
  
Classe A. Estudis, estadístiques agràries i Unió Europea. Destinades a enginyers agrònoms, llicenciats en Ciències Econòmiques i llicenciats en Matemàtiques, especialitat d'Estadística i Investigació Operativa: 8 beques.
  
Classe B: Biblioteconomia i Documentació. Destinades a llicenciats en Geografia i Història: 1 beca.
  
Classe C: Informàtica aplicada a l'administració agroalimentària. Destinada a llicenciats en Informàtica: 1 beca.
  
Tercera. Dotació, durada i pagament de les beques
  
Les deu beques estan dotades cada una d'elles amb 170.000 pessetes brutes mensuals. L'import total de les beques és de 37.789.357 pessetes.
  
Es finançaran a càrrec dels pressupostos de la Generalitat Valenciana per a 1999. A aquest efecte, la convocatòria i la possibilitat de concessió de les beques es condicionen a la previsió de crèdit adequat i suficient en els pressuposts esmentats.
  
L'import de les beques es pagarà mensualment, amb la certificació prèvia del cap del Servei d'Estudis Agraris i Comunitaris.
  
El període de gaudi de les beques serà de 12 mesos i finalitzarà el 31 de desembre de 1999. No obstant això, aquest període podrà prorrogar-se a l'exercici de l'any 2000 amb les condicions següents:
  
- El període de gaudi de les beques, inclòs el període de pròrroga, no podrà excedir de 12 mesos.
  
- El període de pròrroga finalitzarà amb la incorporació dels becaris corresponents a la convocatòria de l'any 2000.
  
- Que existisca consignació pressupostària en l'exercici de l'any 2000.
  
Quarta. Formalització de sol·licituds i termini de presentació
  
Les sol·licituds, emplenades segons el model, aniran dirigides a la consellera d'Agricultura, Pesca i Alimentació. Es presentaran en el Registre General d'aquesta conselleria, situat en Amadeu de Savoia, número 2, 46748 València, o es tramitaran per qualsevol de les maneres establides en l'article 38.4 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú.
  
El termini de presentació de les sol·licituds serà de deu dies hàbils, comptadors des de l'endemà de la publicació d'aquesta ordre en el Diari Oficial de la Generalitat Valenciana.
  
Cinquena. Condicions i mèrits preferents
  
Juntament amb la sol·licitud, s'adjuntarà el currículum del sol·licitant i tota classe de mèrits professionals, que caldrà acreditar mitjançant compulsa, en el moment de presentació de sol·licituds.
  
Els sol·licitants hauran d'estar en possessió del títol de llicenciat exigit, obtingut amb posterioritat al curs acadèmic 89/90.
  
El currículum es valorarà de conformitat amb el barem següent:
  
a) Expedient acadèmic: fins a 5 punts.
  
b) Formació extraacadèmica relacionada amb la matèria de la beca: fins a 1 punt.
  
c) Experiència professional relacionada amb l'àrea de formació de la beca: fins a 2 punts.
  
d) Idiomes: fins a 1 punt.
  
e) Valencià: fins a 1 punt.
  
Sisena. Selecció
  
Per a l'examen de beques es constituirà una comissió avaluadora que estarà formada per:
  
President: Cirilo Arnandis Núñez, secretari general de la Conselleria d'Agricultura, Pesca i Alimentació.
  
Secretària: Beatriz Castell Esteve (tècnica d'Unitat d'Anàlisi CEE del Servei d'Estudis Agraris i Comunitaris).
  
Vocal: José Antonio Franco Vila (cap del Servei d'Estudis Agraris i Comunitaris).
  
Vocal: Francisco Aparisi Quereda (cap de la Secció d'Anàlisi Estadística del Servei d'Estudis Agraris i Comunitaris).
  
Vocal: Miquel Hurtado Sanchis (cap de la Secció d'Estudis Socials Agraris del Servei d'Estudis Agraris i Comunitaris).
  
Suplents:
  
Presidenta: Amparo Martín Fontelles, secretària general administrativa.
  
Secretari: Francisco Lujan Salvador (cap de Negociat de Preus Agraris del Servei d'Estudis Agraris i Comunitaris).
  
Vocal: Milagros Pérez García (enginyera agrònoma d'Anàlisi CEE del Servei d'Estudis Agraris i Comunitaris).
  
Vocal: Juan Antonio Vidagañ Usach (tècnic d'Unitat d'Anàlisi CEE del Servei d'Estudis Agraris i Comunitaris).
  
Vocal: Vicent Almenar Cubells (cap de Negociat d'Informació Agrària del Servei d'Estudis Agraris i Comunitaris).
  
Setena. Procés de selecció
  
1. La comissió a què es fa referència en l'article anterior avaluarà els mèrits aportats per cada sol·licitant, i prendrà en consideració únicament aquells que estiguen acreditats documentalment.
  
2. Els candidats que obtinguen cinc punts o més en la fase anterior seran convocats per a la realització d'una entrevista sobre coneixements generals en la matèria d'especialitat de la beca a la que opten, la data de realització de la qual es farà pública mitjançant un anunci al tauler de la Conselleria d'Agricultura, Pesca i Alimentació (Amadeu de Savoia, 2, 46461 València) a la planta baixa, a partir del quart dia natural des de l'acabament del termini de presentació de sol·licituds. L'entrevista es valorarà amb un màxim de 4 punts.
  
Sumats els punts obtinguts en les fases primera i segona, se seleccionaran els candidats per ordre de puntuació, i s'exposarà la llista al tauler esmentat durant 10 dies per a la fase d'al·legacions.
  
Vuitena. Concessió
  
Les beques s'adjudicaran per resolució de la consellera d'Agricultura, Pesca i Alimentació, a la vista de la proposta de la comissió avaluadora, en el termini màxim de dos mesos a partir de l'endemà de l'acabament del termini de presentació de sol·licituds. La no-resolució dins del termini establit anteriorment produirà l'efecte de la desestimació presumpta de les sol·licituds presentades.
  
La resolució de concessió es publicarà en el Diari Oficial de la Generalitat Valenciana.
  
Novena. Drets, obligacions i incidències dels becaris
  
Les beques són incompatibles amb el gaudi de cap altra beca, ajuda o activitat laboral regular. La infracció d'aquesta regla deixarà sense efecte la beca.
  
La condició de becari no genera cap relació laboral ni administrativa amb la Generalitat Valenciana.
  
El Servei d'Estudis Agraris i Comunitaris ordenarà les activitats i establirà la dedicació per torns dels becaris segons els criteris de necessitats del servei i mitjans, i amb una dedicació total de 35 hores setmanals.
  
El secretari general de la Conselleria resoldrà les incidències que sorgisquen durant el període de gaudi de les beques a proposta del cap del Servei d'Estudis Agraris i Comunitaris, i les podrà deixar sense efecte amb audiència prèvia a la persona interessada, en els casos següents:
  
a) Incompliment de les obligacions.
  
b) No realitzar l'activitat que va motivar la concessió.
  
c) Deixar de posseir els requisits exigits en aquesta convocatòria.
  
Deu. Substitucions
  
Es constituirà una borsa de reserva per a cada classe de beca amb els aspirants que no resulten adjudicataris de les beques, prioritzats per ordre de puntuació, per cobrir les vacants per incidències, renúncies, abandons o incompliments que puguen sorgir durant el període de gaudi.
  
Onze. Cobertura sanitària
  
A fi de donar cobertura sanitària a les persones adjudicatàries de les beques, se'ls inclourà en una pòlissa col·lectiva subscrita amb una companyia privada de serveis sanitaris, per a la qual cosa es disposa, segons el projecte de pressupostos per a 1999, d'un crèdit màxim de 756.000 pessetes.